《九日同魏懋忠冯用韫登显灵宫玉皇阁 其二》
明代·余继登

琼宫故是仙家地，佳节相招此共游。古木萧萧松露冷，长空片片海云秋。

风尘忽老陶潜菊，樽酒聊登庾亮楼。秩散正宜同汗漫，何妨落日更淹留。

作者简介：（1544—1600）明河间府交河人，字世用，号云衢。万历五年进士。授检讨，与修《会典》。二十六年以礼部侍郎摄部事，请停一切诛求开采之害民者，又请罢矿税中官，皆不纳，郁郁成疾。著有《典故纪闻》、《淡然轩集》。